Na osnovu člana 24., a u vezi s članom 117. Zakona o osnovnom odgoju i obrazovanju ("Službene novine Kantona Sarajevo", broj: 10/04, 21/06, 26/08, 31/11, 15/13 i 1/16 ), Školski odbor Javne ustanove Osnovne škole »Podlugovi«, Podlugovi na sastanku održanom dana 26.02.2016.godine, d o n o s i

# PREČIŠĆEN I USKLAĐEN TEKST

# P R A V I L A

**JAVNE USTANOVE OSNOVNE ŠKOLE**

**»PODLUGOVI« PODLUGOVI**

**I. OSNOVNE ODREDBE**

**Član 1.**

*(Predmet)*

Ovim Pravilima, kao osnovnim općim aktom škole, pored pitanja utvrđenih zakonom,

uređuje se:

* naziv, sjedište i pečat škole,
* osnivač škole,
* djelatnost škole,
* unutrašnja organizacija škole,
* odgojno-obrazovni rad u školi,
* prava i dužnosti učenika/učenica, nastavnika/nastavnica i stručnih saradnika/saradnica,
* vođenje pedagoške dokumentacije i evidencije,
* stručni organi škole,
* organi upravljanja, rukovođenja i kontrole poslovanja,
* saradnja i način ostvarivanja saradnje škole sa roditeljima učenika,
* način izbora predstavnika roditelja učenika/učenica u Školski odbor škole,
* formiranje i rad Vijeća roditelja,
* formiranje i rad Vijeća učenika/učenica,
* ostvarivanje javnosti rada škole,
* ostvarivanje prava učenika/učenica koji su stekli zvanje »vrhunski sportista«,
* organizacija rada u produženom boravku ili cjelodnevnom boravku u školi,
* sadržaj i oblici društvene, kulturne i sportske aktivnosti škole,
* opći akti koji se donose u školi kao i način njihovog donošenja,
* način napredovanja učenika/učenica i završavanje dva razreda za jednu školsku godinu,
* odgojno-disciplinske mjere koje se mogu izreći učenicima/učenicama, procedura i postupak za utvrđivanje disciplinske odgovornosti učenika/učenica, postupnost izricanja,
* disciplinske mjere koje se mogu izreći zaposlenicima i postupak prema nastavniku/nastavnici koji/koja je udaljen/a iz nastavnog procesa kao i njegov ili njen daljnji radnopravni status,
* druga pitanja utvrđena zakonom.

**Član 2.**

*(Usklađenost opća akata škole sa Pravilima)*

Pravila škole su osnovni opći akt i svi drugi pravni akti škole koji se donose radi detaljnijeg pravnog uređivanja pitanja iz člana 1. ovih Pravila ili u vezi s tim pitanjima, moraju biti u skladu sa zakonom i ovim Pravilima.

## II. NAZIV, SJEDIŠTE I PEČAT ŠKOLE

**Član 3.**

*(Naziv škole)*

(1)Pun naziv škole je: **JAVNA USTANOVA OSNOVNA ŠKOLA »Podlugovi« Podlugovi.**

(2)Skraćeni naziv škole je: **JU OŠ »Podlugovi«, Podlugovi**

**Član 4.**

*(Sjedište škole)*

(1)Sjedište škole je **u Podlugovima, ul. Žrtava genocida u Srebrenici 212.**

(2)Škola može da promijeni naziv i sjedište.

(3)Odluku o promjeni naziva i sjedišta škole donosi Školski odbor, uz prethodnu saglasnost osnivača.

 **Član 5.**

*(Registar)*

(1)Osnovna škola kao javna ustanova upisuje se u Registar osnovnih škola koji vodi Ministarstvo za obrazovanje, nauku i mlade**.**

(2)Osnovna škola upisuje se i u sudski registar i danom upisa stječe status pravnog lica.

**Član 6.**

*(Svjedodžbe )*

Osnovna škola izdaje svjedodžbe i druge javne isprave o završenom osnovnom obrazovanju.

**Član 7.**

*(Pečat)*

Škola ima pečat koji se koristi kao dokaz autentičnosti svakog dokumenta koji škola izdaje.

**Član 8.**

*(Vrste pečata)*

U školi se koriste tri pečata i štambilj i to:

1. Pečat okruglog oblika, prečnika 50 mm za ovjeru svjedodžbi i drugih javnih isprava o završenom obrazovanju.
2. Pečat okruglog oblika, prečnika 30 mm za ovjeru službenih internih dokumenata i dokumenata koji se službeno upućuju drugim pravnim i fizičkim licima.
3. Pečat okruglog oblika, prečnika 20 mm za ovjeru zdravstvenih knjižica, virmana i drugih finasijskih dokumenata.
4. Štambilj škole oblika pravougaonika, za evidentiranje svih pismena koji se školi upućuju.

**Član 9.**

*(Čuvanje i upotreba pečata)*

(1)Upotreba i čuvanje pečata i štambilja škole, povjerava se sekretaru škole.

(2)Izuzetno direktor škole, svojom odlukom može ovlastiti i druga lica za čuvanje i upotrebu pojedinih pečata.

## III. OSNIVAČ ŠKOLE

**Član 10.**

*(Osnivač)*

(1)Osnivač škole je Kanton Sarajevo.

(2)Potrebe i interesi Kantona u osnovnom odgoju i obrazovanju utvrđeni su Zakonom o osnovnom odgoju i obrazovanju.

**Član 11.**

*(Finansiranje)*

Rad osnovne škole finasira se iz budžeta Kantona, na osnovu kriterija za finasiranje.

**Član 12.**

*(Vlastiti prihodi)*

(1)Škola može stjecati prihod :

-donacijom općina,

-donacijom pravnih i fizičkih lica,

-iz legata, poklona i zavještanja,

-prodajom proizvoda,inelektualnih i drugih usluga,

-održavanjem kurseva i instruktivne nastave,

-iz zakupnina,

-iz drugih izvora koji neće dovoditi u pitanje etiku i humana načela škole kao odgojno-obrazovne ustanove.

(2)Novac ili sredstva stečena na način pomenut u prethodnom stavu ovog člana zasebno se evidentiraju i koriste u skladu sa pravilnikom koji donosi Vlada Kantona Sarajevo, na prijedlog resornog ministra.

## IV. DJELATNOST ŠKOLE

**Član 13.**

*(Osnovna djelatnost)*

(1)Djelatnost škole je OSNOVNI ODGOJ I OBRAZOVANJE UČENIKA.

(2)Osnovni odgoj i obrazovanje učenika je djelatnost od posebnog društvenog interesa.

**Član 14.**

*(Druge djelatnosti)*

Škola može bez upisa u sudski registar da vrši i druge djelatnosti u manjem obimu koje služe djelatnosti koja je upisana u sudski registar, a koje se uobičajeno vrše uz tu djelatnost, u manjem obimu ili povremeno ili koje doprinose potpunijem iskorištavanju kapaciteta i materijala koji se upotrebljavaju za obavljanje registrovane djelatnosti.

## V. UNUTRAŠNJA ORGANIZACIJA ŠKOLE

**Član 15.**

*(Unutrašnja organizacija)*

(1)Unutrašnja organizacija škole određuje se tako da obezbijedi skladno obavljanje registrovane djelatnosti i skladan razvoj škole kao cjeline.

(2)Bliže odredbe o unutrašnjoj organizaciji škole utvrđuju se Pravilnikom o unutrašnjoj organizaciji i sistematizaciji radnih mjesta, koji donosi Školski odbor na prijedlog direktora.

**Član 16.**

*(Zastupanje)*

(1)Školu zastupa i predstavlja direktor škole bez ograničenja ovlaštenja.

(2)Direktor škole osigurava zakonito i efikasno obavljanje poslova, donosi odluke, rješenja i druge akte za koje je ovlašten i preduzima mjere za koje je ovlašten zakonom, ovim Pravilima i drugim općim aktima škole.

(3)Direktor u okviru svojih ovlaštenja može davati pismene punomoći drugim zaposlenicima škole za zastupanje određenih vrsta ili pojedinačno određenih ugovora, obavljanje određenih vrsta pravnih poslova ili preduzimanja drugih pojedinačno određenih pravnih radnji.

**Član 17.**

*(Zamjena)*

U slučaju da direktor škole nije u mogućnosti ispunjavati svoje dužnosti u skladu sa zakonom, ovim Pravilima i drugim općim aktima škole (privremena spriječenost za rad, službeni put i sl) zamjenjuje ga pomoćnik direktora ukoliko je imenovan, ili lice koje ovlasti direktor škole.

**Član 18.**

*(Sekretar)*

U rukovođenju pojedinim područjima rada škole kao što su administrativno- tehnički i pomoćni poslovi, direktoru pomaže i sekretar škole.

**Član 19.**

*(Pravila o unutrašnjoj organizaciji)*

Bliže odredbe o unutrašnjoj organizaciji škole utvrđuju se Pravilnikom o radu škole i Pravilnikom o organizaciji i sistematizaciji radnih mjesta, koji donosi Školski odbor na prijedlog direktora.

**Član 20.**

*(Sadržaj pravila)*

Pravilnikom o unutrašnjoj organizaciji i sistematizaciji radnih mjesta utvrđuje se naročito:

-naziv poslova sa opisom za svakog zaposlenika,

-uvjeti za radna mjesta,

-drugi uvjeti koji osiguravaju efikasno obavljanje poslova iz djelatnosti škole.

## VI. ODGOJNO-OBRAZOVNI RAD

 **Član 21.**

*(Nastavni plan i program)*

(1)U školi se realizira nastavni plan i program za učenike/učenice normalnog psihičkog razvoja i dodatni program za nadarene učenike/učenice.

(1)Odgojno-obrazovni rad u školi realizuje se kroz redovnu nastavu i druge oblike odgojno-obrazovnog rada u skladu sa Godišnjim programom rada škole.

(3)Škola je obavezna da u toku školske godine realizira nastavni plan i program.

**Član 22.**

*(Školska godina)*

(1)Školska godina traje od 1. septembra tekuće do 31. augusta naredne godine.

(2)Nastava u školi izvodi se po polugodištima i traje 37 radnih sedmica, s tim da se nastavni plan i program planira i realizira u okviru 35 nastavnih sedmica.

(3)Nastava u prvom i završnom razredu škole, traje 36 radnih sedmica, s tim da se nastavni plan i program planira i realizuje u okviru 34 nastavne sedmice.

(4)Razlika u broju radnih i nastavnih sedmica koristi se za realizaciju posebnih programskih sadržaja i to:

1. obilježavanje državnih i vjerskih praznika,
2. obilježavanje dana škole i drugih kulturnih, sportskih aktivnosti utvrđenih godišnjim programom rada.

**Član 23.**

*(Početak i završetak nastave)*

(1)Nastava u prvom polugodištu počinje prvog radnog dana u septembru i završava se po pravilu nakon navršenih 17 nastavnih sedmica, u skladu sa nastavnim kalendarom.

(2)Zimski odmor za učenike traje četiri sedmice i koristi se po pravilu nakon završetka prvog polugodišta.

(3)Nastava u drugom polugodištu počinje poslije zimskog odmora i završava se realizacijom nastavnog plana i programa.

(4)Ako se utvrdi da škola nije realizirala godišnji fond nastavnih časova, mora produžiti nastavu dok ne ostvari planirani godišnji fond nastavnih časova.

(5)Osnovna škola može odrediti da se dio zimskog ili ljetnog odmora za učenike koristi u toku prvog ili drugog polugodišta samo ako je to predviđeno godišnjim programom rada ili uvjetovano vanrednim okolnostima, te odobreno od strane Ministarstva.

**Član 24.**

*(Trajanje i broj časova)*

(1)Nastavni čas u školi traje 45 minuta.

(2)Za učenike I, II, III i IV razreda može se organizovati fleksibilno trajanje nastavnog časa unutar zadanog dnevnog vremenskog okvira.

(3)U toku sedmice učenici/učenice I, II i III razreda mogu imati najviše 20 časova nastave, s tim da u toku dana ne mogu imati više od 4 časa redovne nastave.

(4)U toku sedmice učenici/učenice IV,V i VI razreda mogu imati najviše 25 časova nastave s tim da u toku dana ne mogu imati više od 5 časova redovne nastave.

(5)U toku sedmice učenici/učenice VII, VIII i IX razreda mogu imati najviše 30 časova nastave s tim da u toku dana ne mogu imati više od 6 časova redovne nastave.

(6)Direktor/direktorica škole može, u izuzetnim slučajevima, odlučiti da produži ili skrati trajanje časova. Ministar/ministrica može, u izuzetnim okolnostima, odlučiti da produži ili skrati trajanje časova u pojedinim ili svim osnovnim školama na području Kantona.

(7)Maksimalna težina školske torbe zajedno sa sadržajem, na osnovu mišljenja relevantnih institucija iz oblasti zdravstva, će se utvrditi Pedagoškim standardima i normativima za osnovno obrazovanje i odgoj, u skladu sa uzrastom učenika.

**Član 25.**

*(Jezici na kojima se izvodi nastava)*

(1)Nastava u školi izvodi se na jezicima konstitutivnih naroda Bosne i Hercegovine, koji se imenuju jednim od tri naziva: bosanski, hrvatski ili srpski jezik.

(2)U školi se koriste oba pisma Bosne i Hercegovine (latinica i ćirilica).

**Član 26.**

*(Pisma koja se koriste u nastavi)*

Do kraja treće godine osnovnog odgoja i obrazovanja učenik/učenica će naučiti oba pisma Bosne i Hercegovine, s tim da u prvoj godini započinju sa učenjem latinice.

**Član 27.**

*(Pohađanje vjeronauke ili alternativnog predmeta)*

(1)Škola je dužna osigurati uvjete da učenici pohađaju nastavni predmet vjeronauku, a onim učenicima koji vjeronauku ne pohađaju škola će omogućiti pohađanje drugog

srodnog nastavnog predmeta o etici i/ili religiji, a čiji nastavni plan i program donosi Ministarstvo.

(2)Učenici se, uz saglasnost roditelja, na početku školovanja opredjeljuju za pohađanje jednog od nastavnih predmeta iz stava 1. ovog člana, uz mogućnost promjene opredjeljenja na početku svake školske godine.

(3)Predmeti iz stava 1. imaju status izbornog predmeta i ulaze u opći prosjek ocjena.

**Član 28.**

*(Prekidanje odgojno-obrazovnog rada)*

Odgojno - obrazovni rad se ne smije prekidati u toki polugodišta, odnosno školske godine,izuzev u slučaju elementarnih nepogoda, epidemije i drugih posebno opravdanih razloga, bez odluke ministra/ministrice.

**Član 29.**

*(Godišnji program rada škole)*

(1)Godišnji program rada škole utvrđuje Nastavničko vijeće na prijedlog direktora/direktorice,usvaja ga Školski odbor, a njime se utvrđuju obaveze škole i rad u cjelini u tekućoj školskoj godini.

(2)Sastavni dio Godišnjeg programa rada škole je i Izvještaj o realizaciji godišnjeg programa u protekloj školskoj godini.

(3)Škola donosi Godišnji program rada najkasnije do 30. septembra za tekuću školsku godinu i dostavlja po jedan primjerak osnivaču, Ministarstvu, Prosvjetno-pedagoškom zavodu i nadležnom organu općine.

## VII. PRAVA I DUŽNOSTI UČENIKA/UČENICA

1. Upis i pohađanje škole

**Član 30.**

*(Školski obveznici)*

(1)Svako dijete ima pravo i obavezu da pohađa školu u toku perioda predviđenog za obavezno obrazovanje.

(2)Obavezno je pohađanje redovne osnovne škole u trajanju od devet godina, i to za djecu od šest do petnaest godina starosti.

(3)Školskim obveznikom osnovne škole smatra se dijete koje će do 1.marta tekuće godine navršiti 5 i po godina života.

**Član 31.**

*(Pohađanje škole)*

(1)Roditelj ili staratelj djeteta koje uzrasta za obavezno školovanje, dužni su da osiguraju da dijete bude upisano u školu, da redovno pohađa školu i da sarađuju sa školom.

(2)Direktor/direktorica škole pokreće postupak protiv jednog roditelja ili staratelja djeteta, ako dijete ili staratelj ne izvršavaju svoje obaveze.

**Član 32.**

*(Upis u školu)*

Upis u redovnu školu obavlja se u aprilu i avgustu mjesecu na osnovu spiskova školskih obveznika koje školama dostavlja nadležni organ općine na čijoj teritoriji se nalazi škola.

**Član 33.**

*(Ocjena sposobnosti djece pri upisu)*

(1)Ocjenu sposobnosti djece pri upisu u osnovnu školu obavlja Komisija sastavljena od pedagoga (pedagoga-psihologa ili psihologa) i nastavnika razredne nastave, uz prethodno pribavljeno ljekarsko uvjerenje nadležne zdravstvene ustanove.

(2)Komisiju iz prethodnog stava imenuje direktor škole rješenjem.

(3)Učenici sa posebnim potrebama upisuju se u redovne ili specijalne osnovne škole, odnosno centre na osnovu nalaza i mišljenja Komisije, sastavljene od: pedagoga, psihologa, defektologa, logopeda, socijalnog radnika i pedijatra.

(4)Na osnovu nalaza i mišljenja Komisije iz stava 3. ovog člana, centar za opservaciju i dijagnostiku, odnosno specijalni centar predlaže najadekvatniji odgojno-obrazovni ili rehabilitacijsko-edukativni ili produženi stručni tretman, u skladu sa individualnim mogućnostima svakog djeteta.

(5)Na osnovu mišljenja komisije iz stava 1. ovog člana, školski obveznik se može privremeno osloboditi upisa u redovnu osnovnu školu, najdalje do navršenih sedam godina života.

**Član 34.**

*(Dužnost učenika/učenica)*

Učenik/učenica je dužan da prema svom uzrastu doprinosi ostvarivanju ciljeva i zadataka odgojno-obrazovnog rada, da redovno pohađa nastavu i aktivno učestvuje u nastavnom procesu.

**Član 35.**

*(Učenička knjižica)*

Škola učenicima izdaje učeničku knjižicu kojom se u toku osnovnog školovanja dokazuje status učenika osnovne škole.

**Član 36.**

*(Prelazak učenika iz jedne u drugu školu)*

(1)Prelazak učenika iz jedne osnovne škole u drugu vrši se na osnovu pisanog akta- prevodnice, uz obavezu škole iz koje učenik prelazi da u roku od dva dana od dana prijema zahtjeva za izdavanje prevodnice, službenim putem dostavi prevodnicu školi u koju učenik prelazi.

(2)Škola u koju učenik prelazi je obavezna da školu iz stava 1. ovog člana u roku od dva dana od dana upisa učenika obavijesti o statusu učenika.

(3)Učenici državljani Bosne i Hercegovine koji su dio osnovnog obrazovanja završili u BiH, izvan Kantona Sarajevo upisuju se u osnovnu školu u odgovarajući razred i nastavljaju obrazovanje pod istim uvjetima kao i učenici u Kantonu Sarajevo.

(4)Učenik koji završi pojedine razrede osnovne škole u inostranstvu nastavlja obrazovanje u odgovarajućem razredu osnovne škole uz postupak ekvivalencije odgovarajućeg dokumenta koju vrši Ministarstvo.

**Član 37.**

*(Postupanje u slučaju opravdanog izostajanja sa nastave)*

(1)Učenik/učenica koji iz opravdanih razloga (bolest u dužem trajanju i drugim opravdanim slučajevima) nije mogao redovno pohađati nastavu i biti ocijenjen iz jednog i više predmeta, može polaganjem ispita ili drugim oblikom nastavnog rada nadoknaditi izgubljeno vrijeme i steći osnovno obrazovanje u redovnom roku.

(2)Ako je učenik/učenica iz opravdanih razloga bio odsutan, odnosno izostao sa nastave u određenom razredu jednu trećinu od ukupnog fonda sati predviđenih nastavnim planom i programom, može polagati predmetni ili razredni ispit u toku školske godine, kako bi u redovnom roku završio odgovarajući razred osnovne škole.

(3)Nastavničko vijeće, u svakom konkretnom slučaju, cijeni opravdanost razloga nepohađanja nastave i donosi odluku o polaganju ispita.

**Član 38.**

*(Odobrenje izostanka sa nastave)*

U slučaju kada učenik/učenica ima opravdanih razloga da izostane sa nastave, izostanak odobrava:

1. nastavnik razredne nastave za učenike od I-IV, odnosno od I-V, a razrednik za učenike od VI-IX razreda, odnosno od V-IX razreda ..........................do 3 dana
2. direktor škole………….. ………. do 7 dana,
3. Nastavničko vijeće……………….do 15 dana.

**Član 39.**

*(Pravdanje izostanaka sa nastave)*

Svaki drugi izostanak učenika/učenice sa nastave roditelj odnosno staratelj je dužan da opravda usmeno ili pismeno u roku od 3 dana, nastavniku/nastavnici razredne nastave, odnosno razrednom starješini.

1. Slobodne aktivnosti učenika

**Član 40.**

*(Slobodne aktivnosti učenika)*

(1)Radi razvijanja sposobnosti i zadovoljavanja posebnih sklonosti i interesovanja učenika/učenica, Škola organizuje slobodne aktivnosti koje obuhvataju različiteaktivnosti učenika/učenica u školi i organizaciji Škole izvan programa redovne nastave.

(2)U skladu sa svojim sposobnostima i interesima, učenici škole se dobrovoljno opredjeljuju za učešće u radu slobodnih aktivnosti.

(3)Slobodne aktivnosti su sastavni dio cjelokupnog obrazovno-odgojnog rada i imaju izuzetan značaj u ostvarivanju odgojnih zadataka škole.

**Član 41.**

*(Vannastavne aktivnosti)*

(1)Vannastavne-slobodne aktivnosti učenika/učenica obuhvataju različite aktivnosti učenika/učenica u školi i organizaciji škole izvan programa redovne nastave.

(2)Vannastavnim aktivnostima zadovoljavaju se posebne sklonosti i interesovanja učenika/učenica i integralni su dio odgojno-obrazovnog rada škole.

(3)Učešće učenika/učenica u ovim aktivnostima je na dobrovoljnoj osnovi.

**Član 42.**

*(Realizacija slobodnih aktivnosti)*

(1)Izleti, studijske posjete, logorovanja, društveno koristan rad, i drugi oblici odgojno-obrazovnog rada predviđeni godišnjim programom rada škole izvode se u okviru radnih dana , organizuju se u skladu sa Pravilnikom o organizaciji izleta, studijskih posjeta, ekskurzija, kampovanja društveno korisnog rada i škole u prirodi, koga donosi ministar/ministrica.

(2)Škola u prirodi kao dio nastavnog plana i programa od I – IV razreda osnovne škole realizira se u okviru nastavnih dana u skladu sa pravilnikom koji donosi ministar/ministrica.

(3)Škola plivanja, škola skijanja, kao i drugi specifični oblici nastave iz predmeta tjelesni i zdravstveni odgoj organiziraju se i realiziraju u skladu sa nastavnim planom i programom.

**Član 43.**

*(Oblici ostvarivanje slobodnih aktivnosti)*

Slobodne aktivnosti se ostvaruju putem društava, sekcija, klubova, družina, grupa, učeničkih zadruga i drugih oblika rada.

**Član 44.**

*(Načelo dobrovoljnosti)*

Slobodne aktivnosti organizuju se na načelu dobrovoljnosti i programske fleksibilnosti.

**Član 45.**

*(Zadaci i programski sadržaj vannastavnih aktivnosti)*

Zadaci i programski sadržaji vannastavnih aktivnosti utvrđuju se Godišnjim programom rada škole, u skladu sa Standardima, a ostvaruju se putem društava, sekcija, klubova, družina, grupa, učeničkih zadruga i drugih oblika rada.

**Član 46.**

*(Uslovi za rad)*

Uslovi za rad (prostorni, materijalni, kadrovski i sl.) kao i sadržaj i oblici rada slobodnih aktivnosti utvrđuje se Godišnjim planom i programom rada škole.

**Član 47.**

*(Usklađenost sa Pedagoškim standardima)*

Područja rada u slobodnim aktivnostima organizuju se u skladu sa Pedagoškim standardima.

**Član 48.**

*(Organizacija rada slobodnih aktivnosti)*

Pored nastavnika, škola može angažovati i druga stručna lica za organizaciju i rukovođenje slobodnim aktivnostima.

**Član 49.**

*(Dokumentacija i evidencija o slobodnim aktivnostima)*

O radu slobodnih aktivnosti škole vodi se odgovarajuća dokumentacija i evidencija.

**Član 50.**

*(Vrijeme izvođenje vannastavnih aktivnosti)*

Izleti, posjete, ekskurzije, logorovanja i drugi oblici rada predviđeni Godišnjim programom, organizuju se i izvode u okviru radnih dana.

1. Ocjenjivanje učenika i opći uspjeh

**Član 51.**

*(Javnost ocjenjivanja, brojčano i opisno ocjenjivanje)*

(1)Ocjenjivanje u osnovnoj školi vrši se javno i kontinuirano, brojčanim i opisnim ocjenama.

(2)Opisno ocjenjivanje primjenjuje se u prvom razredu i prvom polugodištu drugog razreda osnovne škole.

(3)Za učenike osnovne škole od drugog polugodišta drugog razreda brojčana zaključna ocjena iz svakog predmeta pojedinačno izvodi se na kraju prvog polugodišta i na kraju školske godine.

**Član 52.**

*(Opći uspjeh učenika)*

(1)Brojčane zaključne ocjene su: odličan (5), vrlodobar (4), dobar (3), dovoljan (2) i nedovoljan (1).

(2)Pored ocjena, daju se i karakteristike učenika vezano za njihovo napredovanje, sklonosti, posebne osobine i slično, u pisanoj formi na kraju školovanja, odnosno uz prepis ocjena.

(3)Karakteristike iz prethodnog stava se daju na osnovu pedagoškog kartona učenika.

(4)Način utvrđivanja općeg uspjeha učenika/učenica, način utvrđivanja zaključnih ocjena u razrednoj i predmetnoj nastavi, te postupak prevođenja učenika u viši razred, zatim ponavljanje razreda, kao i upućivanje učenika na popravni ispit, vrši se na način i u rokovima propisanim Zakonom o osnovnom odgoju i obrazovanju.

**Član 53.**

*(Ocjenjivanje vladanja učenika)*

U školi se ocjenjuje i vladanje učenika /učenica u skladu sa Zakonom o Osnovnom odgoju i obrazovanju.

**Član 54.**

*(Prigovor na zaključnu pojedinačnu ocjenu)*

(1)Roditelj odnosno staratelj učenika ima pravo prigovora na zaključnu pojedinačnu ocjenu na kraju nastavne godine.

(2)Prigovor se podnosi odjeljenskom vijeću, u roku od dva dana od dana saopštavanja ocjene učeniku.

(3)Odjeljensko vijeće je obavezno svaki prigovor razmotriti najkasnije dva dana od prijema prigovora i o istom sačiniti mišljenje.

(4)Odjeljensko vijeće je obavezno da izvrši analizu ocjena zaključenih od strane nastavnika i u slučaju nepravilnosti o tome sačini mišljenje.

(5)Odjeljensko vijeće odmah dostavlja prigovor i mišljenje iz stava 3. i 4. nastavničkom vijeću na odlučivanje.

(6)Nastavničko vijeće u roku od tri dana odlučuje o prigovoru roditelja ili staratelja.

(7)Ako Nastavničko vijeće usvoji prigovor, obrazovaće komisiju koja će provjeriti znanje učenika/učenice u roku od dva dana .

(8)Ocjena komisije je konačna.

(9)Prigovorom se može tražiti izuzeće predmetnog nastavnika/nastavnice u radu komisije.

d) Pohvale, diplome i nagrade učenika/učenica

**Član 55.**

*(Diploma, pohvala i nagrada)*

Učeniku koji u toku osnovnog obrazovanja i odgoja postigne odličan uspjeh iz svih nastavnih predmeta i ima primjerno vladanje, izdaje se u znak priznanja i posebna diploma o postignutim rezultatima, koju propisuje direktor/direktorica škole.

**Član 56.**

*(Poticajni karakter pohvala, diploma i nagrada)*

Pohvale i diplome se dodjeljuju pojedinim učenicima/učenicama, grupi učenika/učenica ili odjeljenju za postignute rezultate u nastavno-odgojnim aktivnostima.

**Član 57.**

*(Dodjela nagrada)*

Nagrade dodjeljuju:

1. Nastavnik razredne nastave za učenika od I-V (I-IV) razreda, odnosno razrednik za učenika od VI - IX (V-IX) razreda.
2. Odjeljensko vijeće,
3. Nastavničko vijeće,
4. Direktor škole,
5. Školski odbor

**Član 58.**

*(Kada se dodjeljuju nagrade)*

Nagrade se dodjeljuju za:

* naročite rezultate na afirmaciji škole u realizaciji nastavnog plana i programa, općinskog i kantonalnog takmičenja,
* istaknute rezultate na takmičenju na kantonalnom, federacijskom i državnom nivou,
* zalaganje i izvanredan uspjeh u raznim vidovima slobodnih aktivnosti, u društvenom i kulturnom životu škole,
* izuzetan doprinos u razvoju društvenih odnosa i pružanja pomoći drugim učenicima/učenicama u savladavanju nastavnog gradiva,
* druge nagrade.

**Član 59.**

*(Javna dodjela)*

Pohvale, diplome i nagrade se dodjeljuju javno i iste se objavljuju povodom značajnih datuma kao što su: dan škole, na kraju polugodišta ili školske godine i sl.

**VIII. PRAVA I DUŽNOSTI NASTAVNIKA/NASTAVNICA I**

##  STRUČNIH SARADNIKA/SARADNICA

**Član 60.**

*(Autonomija škole)*

Škola uživa određeni stepen autonomije u skladu sa važećim propisima, a naročito u pogledu zapošljavanja nastavnog stručnog i drugog kadra, te slobode rada nastavnika/nastavnica.

**Član 61.**

*(Ostvarivanje prava i dužnosti iz radnog odnosa)*

Nastavnici/nastavnice, stručni saradnici/saradnice i drugi zaposlenici u školi ostvaruju svoja prava i dužnosti iz radnog odnosa i po osnovu rada u skladu sa Zakonom o radu, Kolektivnom ugovoru, Zakonom o osnovnom odgoju i obrazovanju, provedbenim propisima, Pravilima škole, Pravilnikom o radu i drugim opštim aktima škole.

**Član 62.**

*(Profil i stručna sprema nastavnika i stručnih saradnika)*

Nastavnim planom i programom, utvrđuje se odgovarajući profil i stručna sprema nastavnika/nastavnica razredne nastave i nastavnika /nastavnica predmetne nastave.

**Član 63.**

(*Prijem, raspoređivanje i prestanak rada zaposlenika)*

Prijem, raspoređivanje i prestanak rada nastavnika/nastavnica, stručnih saradnika/saradnica i ostalih zaposlenika u školi vršiće se u skladu sa ovim Pravilima i drugim opštim aktima škole .

**Član 64.**

*(Profil i stručna sprema nastavnika i stručnih saradnika)*

(1)Nastavnik/nastavnica razredne nastave ima visoku ili višu stručnu spremu i izvodi nastavu u I, II, III i IV razredu, a nastavu može izvoditi zaključno sa V razredom.

(2)Nastavnik/nastavnica predmetne nastave ima visoku ili višu stručnu spremu i izvodi nastavu od IV do IX razreda, a određene predmete i u I, II i III razredu u skladu sa nastavnim planom koji reguliše profil i stručnu spremu nastavnika za taj predmet.

(3)Razrednu i predmetnu nastavu u skladu sa st. 1. i 2. ovog člana u osnovnoj školi mogu izvoditi i lica sa završenim I ili II, odnosno III ciklusom bolonjskog visokoobrazovnog procesa na nastavničkom fakultetu ili drugom fakultetu i položenom pedagoško-psihološkom grupom predmeta koji imaju odgovarajući profil stručne spreme koji je propisan u nastavnom planu i programu.

(4)Stručni saradnici/saradnice u osnovnoj školi su : pedagog, pedagog –psiholog, psiholog, biblotekar, socijalni radnik, defektolog određenog profila, logoped i zdravstveni radnik.Broj stručnih saradnika/saradnica, profil i stručna sprema, kao i poslovi koje trebaju obavljati u osnovnoj školi utvrđuju se Standardima i Normativima.

(5)Broj ostalih zaposlenih u školi, profil i stručna sprema, kao i poslovi koje trebaju obavljati u osnovnoj školi utvrđuju se Standardima i Normativima.

**Član 65.**

*(Stručni ispit)*

(1)Nastavnici/nastavnice, stručni saradnici/saradnice potrebno je da imaju položen stručni ispit.

(2)Izuzetno mladim stručnim kadrovima koji nemaju radno iskustvo, škola može omogućiti volonterski rad, a da ih pri tom ne zaposli ili da sa njima zaključi ugovor o pripravničkom stažu u skladu sa zakonom.

**Član 66.**

*(Pripravnik)*

(1)Lice koje prvi put zasniva radni odnos na poslovima nastavnika, stručnog ili drugog saradnika ima status pripravnika.

(2)Škola je dužna, odmah po njegovom stupanju na posao, pripravniku izdati rješenje o pripravničkom stažu sa rokom polaganja ispita za samostalan odgojno- -obrazovni rad, odnosno, stručnog ispita i imenovati mentora.

(3)Po završetku pripravničkog staža, pripravnik je obavezan polagati ispit za samostalan odgojno-obrazovni rad, odnosno stručni ispit.

(4)Nastavnicima, stručnim i drugim saradnicima bez radnog iskustva, u skladu sa Zakonom o radu i kolektivnim ugovorom osnovna škola može omogućiti stručno osposobljavanje za samostalan odgojno-obrazovni rad, bez zasnivanja radnog odnosa (volonterski rad).

**Član 67.**

*(Trajanje pripravnčkog staža)*

Pripravnički rad u školi traje, najmanje šest, a najduže dvanaest mjeseci.

**Član 68.**

*(Broj nastavnika/ca i stučnih saradnika)*

Broj nastavnika/nastavnica i stručnih saradnika/saradnica, utvrđuje se Standardima i Normativima.

**Član 69.**

*(Način popunjavanja upražnjenih radnih mjesta)*

(1)Nastavnici, stručni i drugi saradnici i drugi zaposlenici definiraju radni angažman ugovorom o radu.

(2)Upražnjena radna mjesta u školi prvo se popunjavaju sa jedinstvene rang liste zaposlenika za čijim radom je potpuno ili djelimično prestala potreba u odnosu na ugovor o radu na neodređeno vrijeme koji su zaključili sa poslodavcem na osnovu javnog konkursa, koja se vodi u Ministarstvu, odnosno na osnovu javnog konkursa koji se istovremeno objavljuje u sredstvima javnog informisanja i na službenoj internet stranici Ministarstva.

(3)Zaposlenici u osnovnoj školi u hitnim, odnosno vanrednim slučajevima, mogu biti angažirani na određeni vremenski period, koji shodno Zakonu o radu ne može biti duži od tri mjeseca, pod uvjetom da se upražnjeno radno mjesto ne može popuniti u skladu sa stavom 2. ovog člana.

**Član 70.**

*(Godišnji odmor zaposlenika)*

(1)Nastavnici/nastavnice, stručni saradnici/saradnice u pravilu, godišnji odmor koriste u toki ljetnog odmora za učenike/učenice.

(2)Dužina godišnjeg odmora nastavnika/nastavnica,s tručnih saradnika i saradnica iznosi 30 radnih dana.

(3)U radne dane ne uračunava se subota, nedelja, kao ni praznici u skladu sa zakonom o radu.

(4)Izuzetno, zaposlenici koji ne iskoriste godišnji odmor u toku ljetnog raspusta, mogu koristiti godišnji odmor do 30. juna naredne godine.

**Član 71.**

*(Plan korištenja godišnjih odmora)*

Plan korištenja godišnjih odmora, dužina trajanja godišnjih odmora utvrđuje se Pravilnikom o radu, shodno Zakonu o radu i Kolektivnom ugovoru za djelatnost osnovnog obrazovanja.

**Član 72.**

*(Ostvarivanje prava i dužnosti iz radnog odnosa)*

Bliži propisi iz radnog odnosa i po osnovu rada nastavnika/nastavnica, stručnih saradnika /sardnica i drugih zaposlenika koji nisu uređeni ovim Pravilima, uređuju se Pravilnikom o radu i Pravilnikom o plaćama, dodacima na plaću i naknadama,koje donosi Školski odbor u skladu sa Zakonom o radu, Kolektivnim ugovorom zadjelatnost osnovnog obrazovanja, Zakonu o osnovnom odgoju i obrazovanju, provedbenim propisima i ovim Pravilima.

**Član 73.**

*(Ocjena rada zaposlenika)*

(1)Rad zaposlenika se sistematično prati i ocjenjuje na osnovu pravilnika koji, uz konsultacije sa sindikatom, donosi ministar.

(2)Sastavni dio pravilnika iz stava 1. ovog člana su kriteriji za ocjenjivanje zaposlenika, kao i uvjeti za napredovanje i sticanje posebnih zvanja nastavnika, stručnih i drugih saradnika.

(3)Škola je obavezna svake školske godine provoditi postupak evaluacije rada rukovodnog i nastavnog osoblja, odnosno uspješnosti realiziranja nastavnih programa.

(4)Evaluacija rada rukovodnog i nastavnog osoblja provodi se u skladu sa pravilnikom koji donosi ministar.

## IX. VOĐENJE PEDAGOŠKE DOKUMENTACIJE I EVIDENCIJE

**Član 74.**

*(Dokumentacija trajnog karaktera)*

(1)Škola vodi slijedeću dokumentaciju o učenicima i to:

* matičnu knjigu,
* registar uz matičnu knjigu,
* ljetopis škole,
* knjigu zapisnika sjednica nastavničkog vijeća,
* knjigu zapisnika o radu komisija za polaganje ispita,
* knjigu zapisnika organa upravljanja i organa nadzora

(2)Podaci u matičnoj knjizi su trajne vrijednosti.

**Član 75.**

*(Evidencija)*

Pored dokumentacije iz prethodnog člana Škola vodi i slijedeću evidenciju:

* odjeljensku knjigu za redovnu nastavu,
* evidencija o radu stručnih aktiva,
* knjige evidencije o slobodnim aktivnostima učenika,
* godišnji plan i program rada redovne nastave po predmetima za svakog nastavnika,
* raspored časova,
* propisane evidentne listove za nastavnike i učenike i druge tabelarne preglede,
* plan stažiranja pripravnika i evidenciju o realizaciji plana stažiranja pripravnika
* spisak dospjele djece za upis u osnovnu školu,
* prijave za polaganje ispita u osnovnoj školi,
* zapisnike o polaganju ispita u osnovnoj školi,
* spisak izdatih uvjerenja o završenom razredu ili razredima osnovne škole,
* spisak izdatih svjedodžbi o završenoj osnovnoj školi,
* pedagoški karton.

**Član 76.**

*(Izdavanje dokumenata)*

Na osnovu dokumentacije i evidencije koja se vodi u školi izdaje se:

* đačka knjižica,
* uvjerenje o završenom razredu osnovne škole,
* uvjerenje o završenom V,VI, i VII razredu osnovne škole
* svjedočanstvo-svjedodžba o završenoj osnovnoj školi
* posebna diploma kao znak priznanja za postignute rezultate
* list profesionalne orjentacije,
* prevodnica o prelasku učenika u drugu školu,
* izvještaj o upisu učenika koji je došao iz druge škole.

**Član 77.**

*(Vođenje evidencije)*

Pedagošku dokumentaciju i evidenciju vode nastavnici i stručni saradnici u skladu s propisom koji donosi Ministar.

**Član 78.**

*(Vrsta i način vođenja evidencija)*

(1)Škola vodi evidenciju o:

a) učeniku;

b) uspjehu učenika;

c) odgojno-obrazovnom radu;

d) zaposlenicima i

e) školskom inventaru.

(2)Evidencija se vodi se u elektronskom i materijalnom obliku.

**Član 79.**

*(Informacioni sistem upravljanja u obrazovanju)*

(1)Evidencija u elektronskom obliku se vodi kroz Informacioni sistem upravljanja u obrazovanju (u daljem tekstu: EMIS), koji uspostavlja i kojim upravlja Ministarstvo, s ciljem efikasnog funkcionisanja odgojno-obrazovnog sistema.

(2)EMIS je sitem za prikupljanje, obradu i generisanje statistićčih izvještaja na nivou osnovnog i srednjeg obrazovanja s ciljem efikasnijeg upravljanja obrazovnim procesom i resursima u Kantonu Sarajavo, a sastoji se od dva nivoa baza podataka: a) školska baza, za čiji rad je zadužena EMIS odgovorna osoba u školi koja brine o njegovom funkcionsanju i

b)ministarska baza, za čiji rad je zadužena EMIS odgovorna osoba u Ministarstvu.

**Član 80.**

*(Evidencija o učeniku)*

Evidenciju o učeniku čine podaci o njegovom identitetu (lični podaci), identitetu roditelja/staratelja, obrazovnom, socijalnom i zdravstvenom statusu, uspjehu učenika, te podaci o preporučenoj i pruženoj dodatnoj obrazovnoj, zdravstvenoj i socijalnoj podršci.

**Član 81.**

*(Evidencija o uspjehu učenika)*

Evideciju o uspjehu učenika čine podaci kojima se utvrđuje postignuti uspjeh učenika u učenju i vladanju i to: ocjene u toku kvalifikacijskog perioda, zaključne ocjene iz nastavnih predmeta na kraju prvog i drugog polugodišta, ocjene na eksternoj maturi i podaci o izdatim javnim ispravama, podaci o razredima, popravnim, kontrolnim i godišnjim ispitima, o rezultatima eksterne mature i drugim ispitima koji se obrađuju u skladu sa zakonom.

**Član 82.**

*(Evidencija o odgojno- obrazovnom radu)*

Evidencija o odgojno – obrazovnom radu čine podaci o: podjeli predmeta na nastavnike i rasporedu sati nastave i ostalih oblika odgojno- obrazovnog rada, udžbenicima i drugim nastavnim sredstvima, rasporedu pismenih radova, kontrolnim vježbama, podaci o ostvarivanju školskog programa, saradnji sa roditeljima, odnosno starateljima i jedinicom lokalne samouprave i ostalim oblicima odgojno- obrazovnog rada, u skladu sa Zakonom.

**Član 83.**

*(Evidencija o zaposlenima)*

Evidenciju o zaposlenicima čine sljedeći podaci: ime i prezime, jedinstveni matični broj građanina, pol, datum rođenja, mjesto, općina i država rođenja, adresa, mjesto, općina i država stanovanja, kontakt telefon, adresa elektronske pošte, nivo i vrsta obrazovanja, podaci o stručnom usavršavanju i stečenim zvanjima, podaci o džavljanstvu, podatak o vrsti radnog odnosa, načinu i dužini radnog angažovanja, podaci o stručnom ispitu, podaci o zaduženjima i fondu časova nastavnika, stručnih saradnika, asistenata u nastavi i ostalog nenastavnog osoblja, plati i učešću u radu organa i tijela škole, a u svrhu ostvarivanja odgojno-obrazovnog rada, u skladu sa Zakonom.

**Član 84.**

(Ljetopis)

(1)Škola vodi ljetopis.

(2)Ljetopis se vodi u tvrdo povezanoj svesci.

(3)U Ljetopis se unose svi važni podaci iz života i rada škole.

(4)Podaci se unose hronološkim redom.

(5)Ljetopis škole je dokument od trajne vrijednosti.

##  X. STRUČNI ORGANI ŠKOLE

**Član 85.**

*(Stručni organi škole)*

(1)U školi se obrazuju stručni organi i to:

1. Nastavničko vijeće,
2. Odjeljensko vijeće,
3. Stručni aktiv

(2)Način rada stručnih organa regulira se poslovnikom o radu stručnih organa škole, koji donosi Školski odbor.

1.1. Nastavničko vijeće

**Član 85.**

*(Nastavničko vijeće)*

(1)Nastavničko vijeće sačinjavaju svi nastavnici/nastavnice i stručni saradnici/saradnice škole.

(2)Nastavničkim vijećem rukovodi direktor/direktorica škole, a u njegovoj odsutnost pomoćnik direktora/direktorice ako je imenovan.

(3)Nastavničko vijeće obavlja slijedeće poslove:

-utvrđuje prijedlog Godišnjeg programa rada škole,

-donosi odluke o organizaciji odgojno-obrazovnog rada,

-prati ostvarivanje nastavnog plana i programa i preduzima mjere za njegovo izvršavanje i o tome podnosi izvještaj Školskom odboru,

-razmatra realizaciju nastavnog plana i programa s posebnim osvrtom na postignuća učenika/učenica kao i na kontinuitet ocjenjivanja učenika/učenica,

-utvrđuje prijedlog programa stručnog usavršavanja nastavnika/nastavnica i stručnih saradnika/saradnica, program rada stručnih organa i komisija i razmatra realizaciju istih,

-vrši izbor oblika nastave i saglasno tome vrši raspored učenika/učenica i podjelu predmeta za nastavnike /nastavnice, odnosno vrši raspored rada u radnoj sedmici,

-vrši izbor razrednika /razrednice,

-analizira uspjeh učenika /učenica i rad odjeljenskih vijeća,

-određuje rukovodioce odjeljenskih vijeća,

-analizira rad nastavnika /nastavnica i stručnih saradnika/saradnica,

-imenuje komisiju za polaganje ispita,

-razmatra izvještaj o polaganju ispita,

-razmatra izvještaj o izvršenom stručnom nadzoru,

-odobrava učeniku/učenici škole završavanje dva razreda u toku jedne školske godine,

-stara se o profesionalnom usmjeravanju učenika/učenica,

-razmatra odgojno-disciplinske mjere i donosi odgovarajuće odluke,

-preporučuje nabavku stručnih časopisa i druge stručne literature,

-vrši i druge poslove koji se odnose na obavljanje poslova Nastavničkog vijeća a koji su utvrđeni u odredbama ovih Pravila.

2.2.Odjeljensko vijeće

**Član 86.**

*(Odjeljensko vijeće)*

(1)Odjeljensko vijeće čine nastavnici/nastavnice koji/e izvode nastavu u jednom odjeljenju.

(2)Odjeljenskim vijećem rukovodi razrednik/razrednica.

(3)Odjeljensko vijeće obavlja slijedeće poslove:

-prati razvoj učenika/učenica i na osnovu toga predlaže izbor programa primjerenih sposobnostima učenika/učenica,

-odlučuje o programima za nadarene učenike/učenice, za učenike/učenice koji zaostaju u napredovanju i o oblicima nastave koji će se primjenjivati u odjeljenjima u cjelini ili za pojedine grupe učenika/učenica ili učenika/učenicu pojedinačno,

-usklađuje rad nastavnika/nastavnica u odgojno-obrazovnom procesu,

-utvrđuje zaključne ocjene učenika/učenica,

-izriče i drugim organima predlaže odgojno-disciplinske mjere prema učenicima/učenicama,

-analizira rad nastavnika/nastavnica i stručnih saradnika/saradnica i predlaže mjere za unapređivanje odgojno-obrazovnog rada u odjeljenju,

-obavlja i druge poslove, koji su utvrđeni u odredbama ovih Pravila.

3.3. Stručni aktiv

**Član 87.**

*(Stručni aktiv)*

(1)Stručni aktiv čine nastavnici/nastavnice određenih nastavnih oblasti.

(2)Stručnim aktivom rukovodi predsjednik/predsjednica stručnog aktiva.

(3)Stručni aktiv obavlja slijedeće poslove:

-prati realizaciju nastavnog plana i programa i predlaže mjere za njegovo unapređenje,

-predlaže izmjene nastavnog plana i programa u skladu s tehnološkim razvojem i dostignućima u toj oblasti,

-daje prijedlog direktoru/direktorici u vezi s podjelom predmeta na nastavnike/nastavnice,

-učestvuje u radu asocijacijije stručnih aktiva drugih osnovnih škola iz iste nastavne oblasti,

**XI. ORGANI UPRAVLJANJA, RUKOVOĐENJA I**

##  KONTROLE POSLOVANJA

1. **Organ upravljanja**

**Član 88.**

*(Školski odbor)*

Organ upravljanja u školi je Školski odbor.

**Član 89.**

*(Sastav Školskog odbora)*

Školski odbor osnovne škole kao javne ustanove broji sedam članova i to: jedan predstavnik osnivača kojeg predlaže Ministarstvo, jedan predstavnik općine na čijem području se škola nalazi, tri predstavnika roditelja učenika i dva predstavnika zaposlenika škole.

**Član 90.**

*(Imenovanje članova Školskog odbora)*

(1)Školski odbor imenuje se na period od 4 godine sa mogućnošću jednog reizbora.

(2)Predsjednika i članove školskog odbora osnovne škole kao javne ustanove, na osnovu raspisanog Javnog konkursa, imenuje i razrješava Vlada na način i u postupku propisanim zakonom.

**Član 91.**

*(Nadležnosti Školskog odbora)*

(1)Školski odbor osigurava djelotvorno i efikasno korištenje svih resursa škole.

(2)Nadležnosti u donošenju akata škole su:

- donošenje pravila škole;

- donošenje Godišnjeg programa rada škole za tekuću godinu i Izvještaja o realizaciji godišnjeg programa rada za prethodnu godinu;

- donošenje finansijskog plana i usvajanje godišnjeg obračuna;

- donošenje općeg akta o unutrašnjoj organizaciji i sistematizaciji radnih mjesta, i drugih općih akata u skladu sa relevantnim propisima;

- donošenje svog programa rada i izvještaja o svom radu koji podnosi osnivaču.

(3)Školski odbor je nadležan za rješavanje u prvom stepenu o:

- imenovanju i razrješenju direktora kao i zaključivanju ugovora o radu i prestanku rada direktora osnovne škole;

- imenovanju komisije za utvrđivanje prijedloga za izbor zaposlenika škole i drugih komisija za poslove iz svoje nadležnosti;

- korištenju sredstava preko iznosa određenog relevantnim propisima;

- žalbama i prigovorima zaposlenika na rješenje o ocjeni rada i drugim pravima, obavezama i odgovornostima iz radnog odnosa;

- žalbi učenika, odnosno roditelja ili staratelja učenika na odluku o izricanju odgojno-disciplinske mjere iz člana 65. zakona o osnovnom odgoju i obrazovanju;

- žalbama i prigovorima koji se odnose na rad direktora osnovne škole.

(4)Školski odbor je nadležan za odlučivanje u drugom stepenu po žalbama i prigovorima na odluke direktora škole na koje je dopuštena žalba ili prigovor, posebno po žalbama i prigovorima koji se odnose na rad nastavnika, stručnih i drugih saradnika.

(5)Školski odbor, osim nadležnosti propisanih stavova 2., 3. i 4. ovog člana, obavlja i sljedeće poslove:

- usmjerava, kontrolira i ocjenjuje rad direktora;

- razmatra prijedloge odluka, preporuke i prijedloge koje se upute školskom odboru i preduzima odgovarajuće mjere,

- rješava sva pitanja odnosa s osnivačem,

- na prijedlog direktora vrši izbor pomoćnika direktora škole iz reda nastavnika ili stručnih saradnika,

- objavljuje konkurs za izbor nastavnika, stručnih saradnika i drugih zaposlenika,

- odlučuje o žalbama po konkursu,

- razmatra i usvaja Izvještaj o uspjehu i postignutim rezultatima obrazovno-odgojnog rada na kraju prvog polugodišta i na kraju školske godine.

- obavlja i druge poslove utvrđene relevantnim propisima i pravilima osnovne škole.

**Član 92.**

*(Rad Školskog odbora)*

(1)Način rada školskog odbora regulira se poslovnikom o radu.

(2)Obavljanje dužnosti člana školskog odbora je dobrovoljno i besplatno.

(3)Odluke školskog odbora donose se najmanje dvotrećinskom većinom ukupnog broja članova školskog odbora.

1. **Organ rukovođenja**

**Član 93.**

*(Direktor škole)*

(1)Oragan rukovođenja u školi je direktor/direktorica škole.

(2)Direktor/direktorica škole, zastupa školu neograničeno, osim nabavke osnovnih sredstava u vrijednosti većoj od 6.000,00 KM, zašto mu je potrebna saglasnost Školskog odbora.

**Član 94.**

*(Mandat direktora)*

(1)Direktor osnovne škole se imenuje na period od četiri godine sa mogućnošću ponovnog izbora uz ograničenje od najviše dva uzastopna mandata u istoj školi.

**Član 95.**

*(Uslovi za imenovanje za direktora škole)*

Za direktora osnovne škole može biti imenovano lice koje, osim općih uvjeta, u pogledu stručne spreme ispunjava uvjete za nastavnika ili pedagoga škole u koju konkuriše i ima najmanje 8 godina radnog iskustva i od toga najmanje 5 godina na poslovima u nastavi ili na pedagoško-psihološkim poslovima, te ima najmanje VII stepen stručne spreme, odnosno završen najmanje II ciklus bolonjskog visokoobrazovnog procesa, i ima najmanje zvanje mentora, kao i druge uslove propisane Zakonom.

**Član 96.**

*(Prestanak dužnosti direktora)*

(1)Dužnost direktora prestaje:

-istekom mandata,

-na lični zahtjev,

-razrješenjem,

-sticanjem nekog od uvjeta za prestanak radnog odnosa zbog odlaska u penziju i

-drugim slučajevima utvrđenim zakonom, provedbenim aktima i pravilima osnovne škole.

(2)Odluku o prestanku dužnosti direktora donosi školski odbor.

**Član 97.**

*(Vršilac dužnosti direktora)*

(1)Ukoliko direktor škole nije imenovan, odnosno ukoliko je razriješen prije isteka mandata, školski odbor će odmah iz reda nastavnika ili stručnih saradnika škole imenovati vršioca dužnosti direktora na period koji ne može biti duži od šest mjeseci od dana imenovanja i raspisati javni konkurs za izbor i imenovanje direktora.

(2)Vršilac dužnosti direktora mora ispunjavati sve uvjete propisane za izbor direktora škole i ima sva prava i obaveze direktora škole.

**Član 98.**

*(Nadležnosti direktora)*

(1)Direktor škole je odgovoran za zakonitost rada i stručni rad škole.

(2)Direktor osnovne škole, osim poslova i zadataka utvrđenih ovim zakonom, obavlja i sljedeće poslove:

- priprema nacrt godišnjeg programa obrazovno-odgojnog rada osnovne škole nakon čijeg donošenja je odgovoran za njegovo provođenje,

- predlaže finansijski plan škole,

- u skladu sa pravilnikom iz člana 75. ovog zakona vrši izbor i postavljenje zaposlenika i sa njima zaključuje ugovor o radu,

- donosi rješenja o prestanku ugovora o radu,

- utvrđuje raspored nastavnika i drugih zaposlenika škole na određene poslove, u skladu sa općim aktom o organizaciji i sistematizaciji radnih mjesta u školi,

- utvrđuje raspored radnog vremena nastavnika i stručnih saradnika,

- predlaže raspored časova nastavničkom vijeću,

- prati i ocjenjuje rad nastavnika i stručnih saradnika,

- na kraju prvog polugodišta i na kraju školske godine podnosi izvještaj o uspjehu i postignutim rezultatima odgojno-obrazovnog rada Školskom odboru, nadležnom organu Općine, Prosvjetno-pedagoškom zavodu i Ministarstvu za obrazovanje, nauku i mlade,

- drži ogledni ili ugledni čas jedanput u toku dvije nastavne godine,

- podnosi izvještaj o uspjehu i postignutim rezultatima obrazovno-odgojnog rada školskom odboru, osnivaču, Prosvjetno-pedagoškom zavodu, ministru i nadležnom općinskom organu na kraju prvog polugodišta i na kraju školske godine,

- rješava po žalbama i prigovorima na rad nastavnika, stručnih i drugih saradnika,

- odgovoran je za izvršenje naloga Ministarstva, prosvjetnog inspektora i stručnog savjetnika u slučaju nedoličnog ponašanja nastavnika, odnosno stručnih saradnika njihovog negativnog uticaja na učenike i druge nastavnike,

- izvršava odluke školskog odbora i nastavničkog vijeća,

- podnosi finansijski izvještaj školskom odboru i osnivaču,

- vrši i druge poslove utvrđene relevantnim propisima i pravilima osnovne škole.

**Član 99.**

*(Uslovi za imenovanje direktora)*

Ako se steknu uslovi u smislu odredaba Zakona o osnovnom odgoju i obrazovanju (rad u dvije smjene i više od 25 odjeljenja), škola imenuje i pomoćnika direktora/direktorice.

**Član 100.**

*(Pomoćnik direktora ili voditelj dijela nastavnog procesa)*

(1)Škola, u skladu sa Pedagoškim standardima i normativima, može imati pomoćnika direktora/direktorice ili voditelja/voditeljicu dijela nastavnog procesa, a u skladu sa Zakonom.

(2)Pomoćnika direktora/direktorice, odnosno voditelja/voditeljicu dijela nastavnog procesa imenuje Školski odbor na prijedlog direktora, nakon provedene procedure koja prvo podrazumijeva interno oglašavanje u školi, a ukoliko se ne izvrši izbor iz reda nastavnika/nastavnica i stručnih saradnika/saradnica zaposlenih u školi, škola objavljuje javni konkurs.

(3)Pomoćnik direktora/direktorice, odnosno voditelja/voditeljicu dijela nastavnog procesa se imenuje na period od četiri godine i može biti ponovo imenovan.

(4)Za pomoćnika direktora škole može biti imenovano lice koje ispunjava sve uvjete propisane za izbor direktora škole.

**Član 101.**

*(Razrješenje dužnosti pomočnika direktora)*

(1)Školski odbor može razriješiti dužnosti pomoćnika direktora /direktorice i prije isteka mandata u slučaju:

-ako je njegovim/njenim odnosom nanesena šteta učenicima/učenicama, odnosno njihovim roditeljima ,

-ako je zbog provođenja odluke ili akta koje je donio pomoćnik direktora/direktorice došlo do povrede prava zaposlenika ili imovine škole.

(2)Školski odbor može razriješiti pomoćnika direktora/direktorice škole i na njegov zahtjev.

**Član 102.**

*(Nadležnosti pomoćnika direktora)*

(1)Pomoćnik direktora /direktorica škole, obavlja i slijedeće poslove:

-zamjenjuje direktora/direktoricu škole za vrijeme njegove/njene odsutnosti,

-obavlja uži stručni nadzor u smjeni u kojoj radi i u suprotnoj smjeni ako je direktor/direktorica odutan/a

-u saradnji sa direktorom/direktoricom učestvuje u izradi prijedloga akata koje usvaja Školski odbor

-u saradnji sa direktorom/direktoricom priprema sjednice Nastavničkog vijeća i učestvuje na sjednicama Nastavničkog vijeća,

-obavlja i druge poslove koji po prirodi posla spadaju u nadležnost pomoćnika direktora/direktorice.

1. Organ kontrole poslovanja

**Član 103.**

*(Nadzorni odbor)*

(1)Organ kontrole poslovanja u školi je Nadzorni odbor.

(2)Predsjednika i članove nadzornog odbora imenuje i razrješava Vlada Kantona Sarajevo.

(3)Članovi nadzornog odbora biraju se na period od 4 (četiri) godine, sa mogućnošću jednog reizbora.

**Član 104.**

*(Imenovanje članova nadzornog odbora)*

(1)Nadzorni odbor obavlja kontrolu poslovanja osnovne škole.

(2)Nadzorni odbor osnovne škole kao javne ustanove broji tri člana i to: jedan predstavnik kojeg predlaže Ministarstvo, jedan predstavnik kojeg predlaže općinski načelnik općine na čijem području se škola nalazi, jedan predstavnik kojeg predlažu uposlenici škole.

(3)Predsjednika i članove nadzornog odbora škole kao javne ustanove, na osnovu raspisanog Javnog konkursa, imenuje i razrješava Vlada na način i u postupku propisanim zakonom

**Član 105.**

*(Nadležnosti nadzornog odbora)*

Nadzorni odbor škole obavlja slijedeće poslove:

-kontrolira donošenje i realizaciju finasijskog plana i godišnjeg obračuna,

-kontrolira izvršavanje obaveza iz ugovora o zakupu (ukoliko škola stiče prihode na osnovu zakupa),

-kontrolira priliv finasijskih sredstava na osnovu donacija pravnih i fizičkih lica,održavanje kurseva instruktivne nastave i prodaje proizvoda,intelektualnih i drugih usluga,

-informira se o prihodima koje škola stiče iz legata, poklona i zavještanja.

**XII. SARADNJA I NAČIN OSTVARIVANJA SARADNJE ŠKOLE**

###  SA RODITELJIMA UČENIKA

**Član 106.**

*(Saradnja sa roditeljima učenika)*

U cilju efikasnijeg ostvarivanja ciljeva i zadataka odgojno-obrazovnog rada, škola sarađuje sa roditeljima učenika.

**Član 107.**

*(Prava i obaveze roditeljaa)*

Prava, obaveze i odgovornosti roditelja učenika proističu iz Zakona, o čemu je škola dužna upoznati roditelje na početku školske godine.

**Član 108.**

*(Način ostvarivanja saradnje)*

(1)Saradnja i način ostvarenja saradnje škole sa roditeljima učenika se odvija kroz:

* održavanje roditeljskih sastanaka,
* održavanje razrednih roditeljskih sastanaka,
* održavanje odjeljenskih roditeljskih sastanaka,
* zakazivanjem individualnih i grupnih razgovora sa roditeljima, razrednim starješinama ili predmetnim nastavnicima.

(2)Škola organizuje i druge vidove saradnje sa roditeljima učenika.

**Član 109.**

*(Plan i program saradnje)*

Plan i program saradnje sa roditeljima učenika je sastavni dio Godišnjeg plana i programa škole.

**XIII. NAČIN IZBORA PREDSTAVNIKA RODITELJA**

##  UČENIKA/UČENICA U ŠKOLSKI ODBOR

**Član 110.**

*(Utvrđivanje prijedloga kandidata za člana Školskog odbora)*

U okviru općih aktivnosti Vijeća roditelja koje su od općeg interesa za školu je i utvrđivanje prijedloga kandidata za člana Školskog odbora.

**Član 111.**

*(Izbor predstavnika roditelja u Školski odbor)*

(1)Kandidata za člana Školskog odbora - predstavnika roditelja učenika utvrđuje Vijeće roditelja većinom glasova Vijeća roditelja.

(2)Kandidat za člana školskog odbora iz reda roditelja učenika obavezan je obezbijediti pisanu podršku strukture koju predstavlja u školskom odboru.

**XIII. FORMIRANJE I RAD VIJEĆA RODITELJA**

**Član 112.**

*(Vijeće roditelja)*

Škola ima Vijeće roditelja, koje se bira za tekuću školsku godinu, a čine ga po jedan roditelj učenika/učenica iz svakog odljenja.

**Član 113.**

*(Aktivnosti Vijeća roditelja)*

(1)Vijeće roditelja bira predsjednika/predsjednicu većinom glasova, a prvu sjednicu saziva direktor/direktorica škole.

(2)Opće aktivnosti Vijeća roditelja su:

-promoviranje interesa zajednice u kojoj se škola nalazi i interesa škole u tojzajednici,

-prezentiranje stavova roditelja učenika/učenica Školskom odboru ili bilo kojoj drugoj zainteresiranoj strani,

-podržavanje aktivnog učešća roditelja i zajednice u radu škole,

-obavještavanje Školskog odbora i bilo koje druge zainteresovanje strane o stavovima Vijeća kad god to smatra neophodnim ili po zahtjevu Školskog odbora ili druge zainteresovane strane,

-predlaganje predstavnika roditelja za člana Školskog odbora,

-učešće u pripremi i realizaciji odgovarajućih projekata koji podržavaju i promoviraju odgojno-obrazovni rad u školi,

-razvijanje komunikacije i odnosa između učenika/učenica, nastavnika/nastavnica, roditelja i zajednice,

-poboljšanje uvjeta rada škole.

-druge aktivnosti koje su od općeg interesa za školu.

**Član 114.**

*(Rad Vijeća roditelja)*

(1)Rad Vijeća roditelja učenika bliže se reguliše Poslovnikom o radu Vijeća roditelja učenika.

(2)O radu Vijeća roditelja učenika vodi se zapisnik u tvrdo povezanoj svesci čije su stranice numerisane, a potpisuju ga zapisničar i predsjednik Vijeća roditelja učenika.

## XIV. FORMIRANJE I RAD VIJEĆA UČENIKA/UČENICA

**Član 115.**

*(Vijeće učenika)*

Učenici/učenice u školi formiraju udruženje učenika/učenica pojedinačnih razreda,kao i vijeće učenika/učenica kao udruženje svih učenika /učenica škole.

**Član 116.**

*(Aktivnosti Vijeća učenika)*

U skladu sa Zakonom o osnovnom odgoju i obrazovanju funkcija Vijeća učenika/učenica je:

-promoviranje interesa škole na području općine gdje se škola nalazi,

-prezentiranje stavova učenika/učenica Školskom odboru,

-podsticanje angažiranosti učenika/učenica u radu škole,

-informiranje Školskog odbora o svojim stavima, kada ocijeni da je to potrebno ili po zahtjevu Školskog odbora, o svakom pitanju koje se odnosi na rad i upravljanje školom.

**Član 117.**

*(Rad Vijeća učenika)*

(1)Vijeće učenika bira se za tekuću školsku godinu, a sačinjavaju ga po jedan učenik/učenica iz svakog pojedinačnog razreda.

(2)Vijeće učenika/učenica bira predsjednika/predsjednicu i zamjenika predsjednika/predsjednice većinom glasova, a prvu sjednicu saziva direktor/direktorica škole.

**Član 118.**

*(Školski savjet)*

(1)Škola ima Školski savjet, od 7 članova koje se bira za tekuću školsku godinu, a čine ga 3 predstavnika učenika/učenica iz Vijeća učenika, dva predstavnik roditelja učenika iz savjeta roditelja učenika/učenica i dva predstavnika iz reda nastavnika/nastavnica, stručnih saradnika/saradnica.

(2)Školski savjet bira predsjednika/predsjednicu većinom glasova,a prvu sjednicu saziva direktor škole.

(3)Školski savjet koordinira značajne aktivnosti za rad škole, a naročito aktivnosti vezane za:

-održavanje zajedničkih roditeljskih satanaka,

-održavanje razrednih roditeljskih sastanaka,

-održavanje odjeljenskih roditeljskih sastanaka,

-zakazivanje individualnih i grupnih razgovora sa roditeljima, razrednim starješinama ili predmetnim nastavnicima,

-prati socijalne probleme učenika/učenica i u tom pravcu koordinira ustanovu za socijalnu zaštitu sa ciljem da svaki učenik/učenica dobije pomoć i savjet potreban za prevazilaženje takvih problema,

* koordinira i druge aktivnosti značajne za rad škole.

## XV. OSTVARIVANJE JAVNOSTI RADA ŠKOLE

**Član 119.**

*(Javnost rada škole)*

(1)Rad škole je javan.

(2)Javnost rada škole obezbjeđuje se:

* zajedničkim planiranjem pojedinih oblika rada škole sa osnivačem, Ministarstvom, mjesnim područjem i drugo,
* roditeljskim sastancima,
* individualnim i grupnim razgovorima,
* učešćem predstavnika roditelja učenika u Školskom odboru,
* redovnom izvještavanju roditelja, osnivača, Ministarstva o uspjehu učenika i vladanju,
* drugim načinima koji će učiniti rad škole dostupnim javnosti.

(3)Javnost rada škole ostvaruje se u skladu sa Zakonom o slobodi pristupa informacijama i Upustvom o sprovođenju tog zakona.

**XVI. OSTVARIVANJE PRAVA UČENIKA/UČENICA KOJI**

##  SU STEKLI ZVANJE "VRHUNSKI SPORTISTA"

**Član 120.**

*(Praćenje razvoja i sklonosti učenika prema sportu, muzici i slično)*

Škola je dužna da u toku odgojno-obrazovnog rada učenika/učenica, prati razvoj i njihove sklonosti prema sportu, muzici, likovnom stvaralaštvu i dr.

**Član 121.**

*(Omogućavanje učešća u takmičenjima i drugim aktivnostima)*

Vrhunskim sportistima, mlađim muzičarima i likovnim stvaraocima škola je dužna omogućiti učešće u takmičenjima i drugim aktivnostima koji se organizuju s tim u vezi.

**Član 122.**

*(Specijalni status učenika)*

Redovni učenici u osnovnoj školi mogu imati specijalni status.

Specijalni status iz stava 1. mogu ostvariti učenici koji su proglašeni perspektivnim i vrhunskim sportistima, izuzetnim umjetničkim talentima i nadarenim učenicima s vrhunskim rezultatima na kantonalnom, federalnom, državnom ili međunarodnom takmičenju***.***

**Član 123.**

*(Dodjela specijalnog statusa)*

(1)Škola dodjeljuje specijalni status na osnovu odluke Ministarstva kulture i sporta Kantona Sarajevo o proglašenju učenika perspektivnim ili vrhunskim sportistom, odnosno odluke Ministarstva o proglašenju učenika izuzetnim talentom i nadarenim učenikom, u skladu sa ostvarenim rezultatima u nastavnim i vannastavnim aktivnostima.

(2)Specijalni status se potvrđuje odlukom nastavničkog vijeća škole.

**Član 124.**

*(Odustvo sa nastave i polaganje predmetnih ispita)*

(1)Škola će učenicima sa specijalnim statusom odobriti dugoročno ili kratkoročno odsustvovanje sa nastave radi pripremanja i učešća na takmičenjima, u skladu s pravilima škole.

(2)Škola će učenicima sa specijalnim statusom dati mogućnost putem praćenja nastave i ocjenjivanja, odnosno organiziranjem instruktivno- konsultativne nastave i polaganja predmetnih ispita u toku školske godine, da završe odgovarajući razred.

**XVII. ORGANIZACIJA RADA U PRODUŽENOM BORAVKU ILI**

##  CJELODNEVNOM BORAVKU U ŠKOLI

**Član 125.**

*(Produženi ili cjelodnevni boravak)*

U skladu sa zakonom škola može organizovati pripremnu nastavu za učenike/učenice predškolskog uzrasta i cjelodnevni boravak u školi za učenike/učenice.

**Član 126.**

*(Donošenje odluke o cjelodnevnom boravku)*

Odluku o organizaciji cjelodnevnog boravka u školi, donosi Školski odbor uz Prethodnu saglasnost nadležnog organa utvrđenog Zakonom o osnovnom odgoju i obrazovanju.

**Član 127.**

*(Propisi o organizaciji rada cjelodnevnog boravka)*

Bliži uslovi organizacije rada u produženom ili cjelodnevnom boravku, upisu, te način finasiranja i sl. uređuju se odlukom o osnivanju i organizaciji produženog ili cjelodnevnog boravka u školi, koju donosi Školski odbor.

**XVIII. SADRŽAJ I OBLICI DRUŠTVENE, KULTURNE**

##  I SPORTSKE AKTIVNOSTI

**Član 128.**

*(Saradnja škole)*

Škola u svom radu ostvaruje stalnu neposrednu saradnju i povezanost sa sredinom na svom području.

**Član 129.**

*(Sadržaj i oblici društvene, kulturne i sportske aktivnosti škole)*

Sadržaj i oblici društveno kulturne i sportske aktivnosti škole su:

* kulturno-umjetničke i sportske priredbe za učenike, roditelje i građane,
* susreti sa poznatim ličnostima iz kulturnog, sportskog i društvenog života,
* učešće u brojnim takmičenjima u školi i šire,
* posjeta kulturnim i historijskim spomenicima,
* izložbe učeničkih radova,
* uređenje školskih informativnih i tematskih novina i sl.

**Član 130.**

(*Okviri odvijanja društvene, kulturne i sportske aktivnosti škole)*

Sadržaj društvene, kulturne i sportske aktivnosti odvijaće se u okviru:

* proslava značajnih datuma, sudjelovanja u kulturno-umjetničkim i sportskim manifestacijama i akcijama,
* saradnje sa brojnim društvenim, obrazovnim i drugim institucijama.

**Član 131.**

*(Kalendar proslave značajnijih datuma)*

Kalendar proslave značajnih datuma utvrđuje se Godišnjim planom i programom

škole.

**XIX. OPĆI AKTI KOJI SE DONOSE U ŠKOLI**

##  I NAČIN DONOŠENJA

**Član 132.**

*(Opća akta škole)*

Pored Pravila,o kao osnovng općeg akta škole, u školi se donose pravilnici i poslovnici kao autonomna opća akta škole i to:

1. PRAVILA O KUĆNOM REDU,
2. PRAVILNIK O RADU,
3. PRAVILNIK O ORGANIZACIJI I SISTEMATIZACIJI RADNIH MJESTA
4. PRAVILNIK O PLAĆAMA, DODACIMA NA PLAĆU I NAKNADAMA
5. PRAVILNIK O PROTIVPOŽARNOJ ZAŠTITI I OBEZBJEĐENJU OBJEKTA
6. PRAVILNIK O ZAŠTITI NA RADU
7. POSLOVNIK O RADU ŠKOLSKOG ODBORA,
8. POSLOVNIK O RADU VIJEĆA RODITELJA,
9. POSLOVNIK O RADU VIJEĆA UČENIKA
10. DRUGA NEOPHODNA AKTA.

**Član 133.**

*(Usvajanje općih akata)*

(1)Pravilnici i poslovnici i druga neophodna opća akta škole iz prethodnog člana izuzev poslovnika o radu Vijeća roditelja, i poslovnika o radu Vijeća učenika, donosi Školski odbor.

(2)Poslovnik o radu Vijeća roditelja donosi Vijeće roditelja uz saglasnost direktoraškole, a poslovnik o radu Vijeća učenika donosi Vijeće učenika uz saglasnost direktora škole.

**Član 134.**

*(Pravilnik o kućnom redu sa etičkom kodeksom)*

Pravilima o kućnom redu škole, kao posebnim aktom regulišu se slijedeća pitanja:

* dolazak i boravak u školi učenika, nastavnog i stručnog osoblja, kao i drugih lica,
* korištenje i uređenje prostorija,
* dežurstvo učenika i nastavnog osoblja,
* odnos učenika prema nastavnicima i drugim licima,
* druga pitanja vezana za održavanje radnog reda i rada u školi.

**Član 135.**

(*Usvajanje Pravilnika o kućnom redu škole sa etičkim kodeksom*)

(1)Nacrt pravila o kućnom redu škole izrađuje direktor, odnosno lice koje on ovlasti. (2)Nastavničko vijeće potvrđuje ih u formi prijedloga i ista dostavlja Školskom odboru na usvajanje.

**Član 136.**

*(Pravilnik o unutrašnjoj organizaciji i sistematizaciji radnih mjesta )*

***a)Pravilnik o unutrašnjoj organizaciji i sistematizaciji radnih mjesta***

 Pravilnikom o unutrašnjoj organizaciji i sistematizaciji radnih mjesta utvrđuje se naročito:

- naziv poslova sa opisom za svako radno mjesto,

- uvjeti za radna mjesta,

- drugi uvjeti koji osiguravaju efikasno obavljanje poslova iz djelatnosti škole.

***b)Pravilnik o postupku utvrđivanja odgovornosti zaposlenika za povrede radne dužnosti***

 Pravilnikom o postupku utvrđivanja odgovornosti zaposlenika za povrede radne dužnosti uređuje se postupak utvrđivanja odgovornosti zaposlenika za povredu radne dužnosti i izricanje mjera u slučaju povrede radne dužnosti.

***c)Pravilnik o protivpožarnoj zaštiti i obezbjeđenju objekata)***

Pravilnikom o protivpožarnoj zaštiti i obezbjeđenju objekata, bliže se uređuje materija protivpožarne zaštite i obezbjeđenja objekta škole, kao i postupci lica zaduženih za protivpožarnu zaštitu i obezbjeđenje objekta škole.

**Član 137.**

*(Način izrade nacrta općih akata škole)*

(1)Nacrt poslovnika o radu Školskog odbora izrađuje sekretar škole i dostavlja isti direktoru škole na potvrđivanje.

(2)Direktor škole potvrđeni nacrt poslovnika u formi prijedloga dostavlja Školskom odboru na usvajanje.

## XX. NAČIN NAPREDOVANJA UČENIKA/UČENICA I ZAVRŠAVANJE

 **DVA RAZREDA ZA JEDNU ŠKOLSKU GODINU**

**Član 138.**

*(Završavanje dva razreda u toku jedne školske godine)*

(1)Izuzetno, učeniku koji u prethodnom razredu ostvari odličan opći uspjeh sa prosječnom ocjenom 5,00 i ima primjerno vladanje može se na zahtjev roditelja ili staratelja odobriti da završi dva razreda u toku jedne školske godine, pod uvjetima i na način utvrđen pravilima škole.

(1)Odluku o zahtjevu iz stava 1. ovog člana donosi nastavničko vijeće škole.

**Član 139.**

*(Način na koji učenik može završiti dva razreda*

*u toku jedne školske godine)*

Učenik koji želi da završi u toku jedne školske godine dva razreda, dužan je da jedan razred završi redovno, pohađanjem nastave, a drugi (stariji razred) pripremanjem i polaganjem ispita.

**Član 140.**

(*Stručna pomoć u pripremi polaganja ispita)*

(1)Ako je učeniku /učenici odobreno završavanje dva razreda, škola je dužna učeniku/učenici pružiti stručnu pomoć u pripremi polaganja ispita starijeg razreda.

(2)Stručna pomoć iz prethodnog stava sastoji se u organizaciji i pružanju dodatne nastave.

(3)Ocjena o položenom razredu upisuje se u matičnu knjigu.

(4)Ocjena se upisuje u školskoj godini u kojoj je vršeno polaganje starijeg razreda.

**XXI. ODGOJNO DISCIPLINSKE MJERE KOJE SE MOGU IZREĆI**

##  UČENIKU/UČENICI, PROCEDURA I POSTUPAK IZRICANJA

**Član 141.**

*(Izricanje odgojno-disciplinskih mjera i vrste mjera)*

(1)U toku školske godine učeniku se izriču odgojno-disciplinske mjere za učinjene teže i lakše povrede učeničkih dužnosti zbog:

* *neopravdano izostane sa nastave,*
* *neprimjerno se ponaša prema drugim učenicima/učenicama, nastavnicima/nastavnicama ili osoblju škole,*
* *nanosi štetu na imovini škole,.*

(2)Odgojno-disciplinske mjere su :

* *ukor razrednika-razrednice,*
* *ukor odjeljenskog vijeća,*
* *ukor direktora-direktorice,*
* *ukor nastavničkog vijeća,*
* *premještaj u drugo odjeljenje iste škole,*
* *premještaj u drugu najbližu osnovnu školu na području Općine odnosno Kantona.*

(3)Odgojno-disciplinske mjere izriču se postupno osim u slučajevima teže povrede učeničkih dužnosti.

**Član 142.**

*(Usmena opomena)*

(1)Prije izricanja odgojno-disciplinske mjere učeniku se može izreći usmena opomena koja ne povlači sniženje ocjene iz vladanja.

(2)Usmenu opomenu učeniku javno izriče razrednik na času odjeljenske zajednice.

(3)Usmenu opomenu može izreči razrednik učeniku za:

* učinjenu lakšu povredu školske discipline,
* nekolegijalan odnos prema drugovima,
* ometanje nastavnika u izvođenju nastave,
* pasivan odnos prema radu,
* lakše kršenje kućnog reda
* 3 neopravdana zakašnjenja u školu,
* samovoljno napuštanje časa,
* 3 neopravdana izostanka.

**Član 143.**

*(Lakša povreda školske discipline)*

(1)Ukor razrednika/razrednice može se izreći za lakše povrede školske discipline.

(2)Pod lakšim povredama školske discipline u smislu predhodnog stava smatraju se:

 - 5 neopravdanih izostanaka sa časova redovne nastave,

- samovoljno napuštanje časova u 3 navrata,

- 5 neopravdanih zakašnjenja u školu,

- nekolegijalan ili uvrjedljiv odnos prema drugovima,

- ometanje nastavnika u izvođenju nastava.

- lakše kršenje kućnog reda,

(3)Nezalaganje u učenju i neostvarivanje pozitivnih rezultata iz neopravdanih razloga iz najmanje tri predmeta.

**Član 144.**

*(Ukor odjeljenskog vijeća)*

(1)Ukor odjeljenjskog vijeća može se izreći za sljedeće teže povrede školske discipline:

- neopravdani nedolazak u školu 3 dana,

- neopravdani izostanci sa časova više od 10 puta,

- samovoljno napuštanje časova više od 5 puta,

- dolazak u školu sa zakašnjenjem više od 10 puta,

- uvrjedljiv odnos prema nastavnicima,

- učestalo ometanje rada na časovima i pored usmene opomene,

- nesarađivanje i pasivan odnos u radu sa nastavnicima,

- učestalo kršenje kućnog reda i pored ukora razednika

- podsticanje, davanje i pomaganje u upotebi duhanskih proizvoda i alkohola,

- nezalaganje u učenju i neostvarivanje pozitivnih rezultata iz neopravdanih razloga iz više od tri predmeta.

**Član 145.**

*(Ukor direktora)*

Ukor direktora može se izreći za slijedeće teže povrede školske discipline:

* neopravdan dolazak u školu 5 dana.
* učestali neopravdani izostanci sa pojedinih časova više od 15 puta,
* učestalo samovoljno napuštanje časova više od 7 puta,
* učestali uvrjedljiv odnos prema nastavnicima ili zaposlenicima škole,
* dolazak u školu uz konzumiranje narkotičnih sredstava ,
* prisvajanje pojedinih predmeta-školske imovine male vrijednosti,
* nečuvanje i neprimjeran odnos prema školskoj imovini
* izazivanje i učestvovanje u tuči u školi i na drugom mjestu
* teže kršenje kućnog reda i pored ukora odjeljenskog vijeća
* dopisivanje podataka u dokumentaciju koja se vodi u školi.

**Član 146.**

*(Ukor Nastavničkog vijeća)*

Ukor Nastavničkog vijeća i premještaj u drugo odjeljenje iste škole može se izreći za sljedeće povrede školske discipline:

* neopravdan dolazak u školu više od 6 dana,
* učestali neopravdani izostanci sa časova više od 20 puta,
* učestalo samovoljno napuštanje časova više od 10 puta,
* učestali nedolasci u školu sa zakašnjenjem više od 20 puta,
* učestali uvrijedljiv odnos prema nastavnicima ili zaposlenicima škole,
* nečuvanje školske imovine i prouzrokovanje štete na pjedinim dijelovima

 imovine male vrijednosti,

* prisvajanje školskih predmeta,
* stalno ometanje rada u toku nastave i pored ukora Odjeljenskog vijeća,
* uvrijedljiv ili nepristojan odnos prema direktoru škole,
* teško kršenje kućnog reda
* lažno prijavljivanje bombi ili drugih neeksplodiranih ubojitih sredstava.

**Član 147.**

*(Odgojno-disciplinska mjera premještaja u drugu školu)*

Premještaj u drugu najbližu osnovnu školu na području iste općine može se izreći učeniku za slijedeće teže povrede školske discipline:

* nečuvanje školske imovine i prouzrokovanje štete veće vrijednosti,
* prisvajanje školskih predmeta veće vrijednosti,
* stalno ometanje rada u toku nastave i pored izrečene mjere ukora Nastavničkog vijeća,
* uvrjedljiv odnos prema nastavnicima/nastavnicama i drugim zaposlenicima škole i pored ukora direktora,
* nezalaganje u učenju i neostvarivanje pozitivnih rezultata iz neopravdanih razloga iz više predmeta u dužem vremenskom periodu.

 **Član 148.**

*(Uslov izricanja odgojno-disciplinske mjere*

*premještanja u drugu školu)*

(1)Mjere premještaja u drugu najbližu osnovnu školu na području Općine, odnosno Kantona se može izreći samo učenicima /učenicama od petog do devetog razreda.

(2)Najbliža osnovna škola iz predhodnog stava, obavezna je primiti učenika/učenicu kome/kojoj je nakon konačnog rješenja, izrečena odgojno-disciplinska mjera premještaja u drugu najbližu osnovnu školu.

(3)Škola koja izriče odgojno-disciplinsku mjeru premještaja u drugu najbližu osnovnu školu dužna je o tome obavjestiti i Centar za socijalni rad Kantona Sarajevo.

**Član 149.**

*(Donošenje odluke o izricanju*

*odgojno-disciplinske mjere)*

Odgojno-disciplinske mjere ukor nastavničkog vijeća i premještaj u drugo odjeljenje iste škole, kao i odgojna-disciplinsku mjeru premještaja u drugu najbližu osnovnu školu na području Općine, odnosno Kantona, izriče nastavničko vijeće o čemu se donosi rješenje.

**Član 150.**

(*Vrijeme izricanja i forma donošenja*

*odgojno-disciplinske mjere)*

(1)Odgojno-disciplinska mjera premještaja u drugu školu može se učeniku-učenici izreći samo jednom u toku školske godine.

(2)Odgojno-disciplinske mjere se po pravilu donose postupno i povlače sniženje ocjene iz vladanja.

(3)Izrečena odgojno-disciplinska mjera se donosi u pisanoj formi.

**Član 151.**

*(Trajanje i ukidanje odgojno-disciplinske mjere***)**

Odgojno-disciplinska mjera važe za školsku godinu u kojoj učinjena , a može se u toku školske godine ublažiti ili ukinuti ukoliko učenik/učenica svojim ponašanjem pokaže da je došlo do prestanka razloga za izricanje mjere

**Član 152.**

*(Žalba na izrečenu odgojno-disciplinsku mjeru)*

Protiv odgojno-disciplinske mjere ukor nastavničkog vijeća i premještaj u drugo odjeljenje iste škole, kao i odgojno-disciplinska mjera premještaj u drugu najbližu osnovnu školu na podrućju Općine, odnosno Kantona , roditelj ili staratelj učenika može izjaviti žalbu školskom odboru u roku od 7 dana od dana dostavljanja rješenja o odgojno-disciplinskoj mjeri*.*

**Član 153.**

*(Postizanje rezultata izrečenom mjerom)*

Ukoliko se izrečenom odgojno-disciplinskom mjerom u toku školske godine postignu optimalni rezultati u učenju i vladanju učenika/učenica, mjeru izrečenu odgovornom učeniku/učenici Nastavničko vijeće može ublažiti ili ukinuti.

**Član 154.**

*(Ocjene iz vladanja)*

(1)Ukor razrednika/razrednice povlači sniženje ocjene iz vladanja na - "vrlodobar",

(2)ukor Odjeljenskog vijeća povlači sniženje ocjene iz vladanja na - " dobar",

(3)ukor direktora povlači sniženje ocjene iz vladanja na - "zadovoljava"

(4)ukor Nastavničkog vijeća povlači sniženje ocjene iz vladanja na - "loše".

**Član 155.**

*(Odlučivanje o prigovoru)*

(1)O prigovoru na izrečenu odgojno-disciplinsku mjeru ukora razrednika/razrednice odlučuje Odjeljensko vijeće.

(2)O prigovoru na izrečenu mjeru ukora Odjeljenskog vijeća i ukora direktora odlučuje Nastavničko vijeće.

(3)O prigovoru na izrečenu mjeru Nastavničkog vijeća i premještaja u drugu osnovnu školu odlučuje Školski odbor.

**Član 156.**

*(Evidentiranje izrečenih odgojno-disciplinskih mjera)*

(1)Izrečene odgojno-disciplinske mjere se obavezno evidentiraju u razrednoj knjizi i đačkoj knjižici.

(2)Za ispravnu evidenciju odgovoran je razredni starješina.

**Član 157.**

*(Izvještaj o izrečenim odgojno-disciplinskim mjerama)*

Disciplinski organi su dužni najmanje jedanput godišnje podnijeti Školskom odboru izvještaj o izrečenim odgojno-disciplinskim mjerama.

**Član 158.**

*(Materijalna šteta)*

Ako je povredom discipline nastala materijalna šteta, disciplinski organ donosi odluku o naknadi štete i daje inicijativu Komisiji za procjenu štete za pokretanje postupka radi utvrđivanje visine štete.

**Član 159.**

*(Nadoknada štete)*

(1)Učenik/učenica koji namjerno ili iz krajnje nepažnje prouzrokuje štetu školi dužan je istu nadoknaditi.

(2)Ako štetu prouzrokuje više učenika/učenica, svaki učenik/učenica je odgovoran za dio štete koji je prouzrokovan.

(3)Ukoliko se ne može utvrditi dio štete koji je prouzrokovao svaki učenik/učenica, smatra se da su svi učenici/učenice podjednako odgovorni i štetu nadoknađuju u jednakim dijelovima.

(4)Ako je više učenika/učenica prouzrokovalo štetu, sa umišljajem, za štetu odgovaraju solidarno.

**Član 160.**

*(Komisija za procjenu štete)*

(1)Postojanje štete i okolnosti pod kojima je nastala, njenu visinu i odgovornost učenika koji je štetu prouzrokovao utvrđuje Komisija za procjenu štete.

(2)Školski odbor za svaku školsku godinu formira Komisiju za procjenu štete učinjene od učenika.

(3)Komisija se sastoji od predsjednika i dva člana.

(4)Dužnost komisije je da utvrdi nastalu materijalnu štetu i da odredi iznos nadoknade.

(5)Ne može se odrediti veća šteta od stvarne cijene, niti se može odrediti plaćanje nadoknade na štetu zgrade i inventara koja je nastala zbog redovne upotrebe.

**Član 161.**

*(Žalba na odluku o visini štete)*

Na utvrđeni iznos nadoknade štete, roditelj ima pravo prigovora Školskom odboru škole u roku od 8 dana od prijema obavještenja o naknadi štete.

**Član 162.**

*(Postupak u slučaju odbijanja nadoknade štete)*

Ukoliko roditelj u određenom roku ne nadoknadi štetu, škola će putem nadležnog suda tražiti nadoknadu štete.

**XXII. DISCIPLINSKE MJERE KOJE SE MOGU IZREĆI ZAPOSLENICIMA**

 **I POSTUPAK PREMA NASTAVNIKU/NASTAVNICI KOJI/KOJA JE**

##  UDALJEN/A IZ NASTAVNOG PROCESA KAO I NJEGOV ILI NJEN

 **DALJNJI RADNOPRAVNI STATUS**

**Član 163.**

*(Mjere koje se izriču zaposlenicima za povrede radne dužnosti)*

U skladu sa Zakonom o radu, škola može nastavniku/nastavnici,stručnom saradniku/saradnici i drugom zaposleniku/zaposlenici koji/koja čine lakšu ili težu povredu radne dužnosti izreći disciplinsku mjeru i to:

1. za lakšu povredu radne dužnosti pismeno upozorenje s izjavom o namjeri da će mu se otkazati ugovor o radu za slučaj da se takav prijestup ponovi,
2. za težu povrede radne dužnosti može se izreći mjera otkaza ugovora o radu .

**Član 164.**

*(Izricanje mjera)*

Disciplinsku mjeru za lakšu povredu radne dužnosti izriče direktor škole, a disciplinsku mjeru za težu povredu radne dužnosti izriče na prijedlog Disciplinske komisije.

**Član 165.**

*(Disciplinska mjera)*

(1)Disciplinska komisija ima predsjednika i dva člana, koju imenuje Školski odbor na period od dvije godine.

(2)Disciplinska komisija odlučuje u punom sastavu, s tim da odluke donosi većinom glasova.

**Član 166.**

*(Pravo odbrane)*

U postupku utvrđivanja odgovornosti zaposlenika zbog lakše i teže povrede radne dužnosti, mora se saslušati taj zaposlenik i mora mu se omogućiti odbrana.

**Član 167.**

*(Pravo žalbe)*

(1)Na prvostepeno rješenje o izrečenoj disciplinskoj mjeri može se izjaviti žalba Školskom odboru kao drugostepenom organu.

(2)Žalba se izjavljuje u roku od 8 dana od prijema prvostepenog rješenja.

(3)Odluka Školskog odbora kao drugostepenog organa po žalbi je konačna.

**Član 168.**

*(Postupak udaljenja iz procesa rada)*

(1)Zaposlenik škole protiv kojeg je pokrenut službeni istražni postupak ili određen pritvor zbog krivičnog djela, odnosno koji izdržava kaznu zatvora do 6 mjeseci, udaljit će se iz službe za vrijeme trajanja istražnog postupka ili pritvora odnosno za vrijeme izdržavanja te kazne zatvora.

(2)Zaposlenik škole može biti udaljen iz škole i ako je protiv njega pokrenut postupak zbog teže povrede radne dužnosti, a povreda je takve prirode da bi ostanak u školi dok traje disciplinski postupak zbog teže povrede radne dužnosti mogao štetiti interesima škole.

**Član 169.**

*(Rješenje o udaljenju i pravo žalbe)*

(1)Rješenje o udaljenju zaposlenika iz škole donosi direktor škole.

Protiv rješenja o udaljenju iz škole, može se izjaviti žalba Školskom odboru u roku od 5 dana od dana prijema.

(2)Izjavljena žalba ne odgađa izvršenje rješenja.

(3)Školski odbor obavezan je odlučiti o žalbi najkasnije u roku od pet dana od primitka žalbe.

(4)Odluka Školskog odbora donesena po žalbi je konačna.

**Član 170.**

*(Reguliranje postupka i drugih pitanja vezanih za udaljenje iz škole*

*Pravilnikom o radu škole)*

Bliži propisi o disciplinskoj odgovornosti zaposlenika i kao i postupak zbog povrede radnih dužnosti, kao i postupak udaljena zaposlenika iz škole, te prava zaposlenika za vrijeme udaljenja iz škole i sl., urediće se Pravilnikom o radu koji donosi Školski odbor.

**Član 171.**

*(Gubitak prava na rad u nastavi)*

Pored slučajeva utvrđenih Zakonom o osnovnom odgoju i obrazovanju nastavnika/nastavnica može biti udaljena iz nastave i izgubiti pravo na dalji rad u nastavi ako Nastavničko vijeće utvrdi da ne izvršava obaveze utvrđene Zakonom o osnovnom odgoju i obrazovanju i ovim Pravilima i to:

1. vrši diskriminaciju bilo kog učenika/učenice na osnovu toga što učenik/učenica u školi,u usmenom ili pismenom izražavanju, koristi bilo koji od zvaničnih jezika Bosne i

 Hercegovine,

1. vrši diskriminaciju bilo kog učenika/učenice na osnovu vjeroispovijesti, na osnovu toga da nema vjeroispovijesti, na osnovu toga da ne pohađa vjeronauku neke određene vjeroispovijesti ili je ne pohađa uopće,
2. izvodi nastavu po nastavnom planu i programu koji nije donio nadležni organ,
3. upotrebljava udžbenike i nastavna sredstva koja nisu odobrena od strane nadležnog organa,
4. ako upiše učenika koji je doselio na školsko područje bez prevodnice, koju popunjava škola iz koje je došao učenik/učenica,
5. ako fizički ili na bilo koji drugi način vrši maltretiranje učenika/učenica.

**Član 172.**

*(Odluka o prestanku prava na rad u nastavi)*

(1)Odluku o prestanku prava nastavnika /nastavnica da obavljaju neposredni odgojno-obrazovni rad u školi, na prijedlog Nastavničkog vijeća donosi Školski odbor.

(2)Na odluku Školskog odbora nastavnik/nastavnica ima pravo prigovora u roku od 8 dana.

(3)Prigovor se podnosi Školskom odboru radi preispitivanja prvobitno donešene odluke.

Odluka Školskog odbora po prigovoru nastavnika/nastavnice iz prethodnog stava je konačna.

**Član 173.**

*(Raspored na druge poslove)*

(1)Škola može nastavnika, koji je izgubio pravo da obavlja neposredno odgojno obrazovni rad, rasporediti na druge poslove odnosno radne zadatke koji odgovaraju stručnoj spremi nastavnika, ukoliko postoji mogućnost za to.

(2)Nastavniku i stručnom saradniku iz predhodnog stava bezuvjetno prestaje radni odnos ako odbije da obavlja poslove, odnosno radne zadatke koji mu se ponude, a koji odgovaraju njegovoj stručnoj spremi.

**Član 174.**

*(Rok za prestanak radnog odnosa*

*nastavniku koji je izgubio pravo da izvodi nastavu)*

(1)Ako nastavnik i stručni saradnik kome je prestalo pravo da izvodi nastavu, ne bude raspoređen na druge poslove, odnosno radne zadatke (zbog nedostatka odgovarajućih poslova), takav nastavnik odnosno stručni saradnik ostaje u školi najduže šest mjeseci, sa svim pravima iz radnog odnosa.

(2)Po isteku roka iz predhodnog stava, nastavniku ili stručnom saradniku kome je prestalo pravo da izvodi nastavu prestaje radni odnos u školi.

### XXIII. ODBRAMBENE PRIPREME

**Član 175.**

*(Mjere odbrane)*

Škola ima pravo i obavezu da u okviru svoje redovne djelatnosti organizuje i sprovodi mjere odbrane i stvara uslove za rad škole u slučaju neposredne ratne opasnosti ili ratnog stanja.

### XXIV. POSLOVNA TAJNA

**Član 176.**

*(Način saopćavanja poslovne tajne)*

U cilju i interesu čuvanja bezbjednosti i uspješnog rada i interesa te zaštite učenika, pojedini podaci, dokumenti, isprave, planovi i drugi podaci koji predstavljaju poslovnu tajnu mogu se saopštavati trećim licima samo na način propisan Zakonom, ovim Pravilima ili drugim općim aktima.

**Član 177.**

*(Poslovna tajna)*

Poslovnom tajnom se smatraju naročito:

* podaci sadržani u molbama, zahtjevima i prilozima građana i pravnih lica upućenih školi, kao i podaci sadržani u prilozima uz molbu zahtjeva ili priloga,
* podaci o poslovima i drugim zadatcima i rezultatima škole prije nego što ih razmatraju i usvoje nadležni organi,
* socijalno-moralni podaci o učenicima i radnicima škole.
* plan fizičkog i tehničkog obezbjeđenja školskih objekata i imovine.

- lični podaci o učenicima i uposlenicima škole.

**Član 178.**

*(Lica ovlaštena za saopćavanje poslovne tajne)*

Dokumente i podatke koji predstavljaju poslovnu tajnu može drugim licima saopćavati direktor škole, odnosno lice koje on odredi.

**Član 179.**

*(Dužnost čuvanja poslovne tajne)*

(1)Dužnost čuvanja poslovne tajne ne prestaje po prestanku radnog odnosa.

(2)Odavanje poslovne tajne predstavlja težu povredu radnih i drugih obaveza.

**Član 180.**

*(Šta se ne smatra povredom dužnosti)*

Ne smatraju se povredom dužnosti poslovne tajne saopćavanja dokumenata ili pdataka koji se smatraju poslovnom tajnom, ako se ti dokumenti ili podatci saopćavaju licima, organizacijama i organima kojima se oni moraju saopćavati na osnovu propisa i na osnovu ovlaštenja.

 **Član 181.**

*(Lica kojima je dozvoljeno korištenje podataka ili dokumenata)*

Korištenje podataka ili dokumenata koji predstavljaju poslovnu tajnu, dozvoljeno je samo u poslovnim prostorijama od strane lica kome su ti podaci ili dokumenti potrebni za obavljanje zadataka na njihovom radnom mjestu.

### XXV. OBAVJEŠTAVANJE

**Član 182.**

*(Obavještavanje)*

U cilju što potpunijeg obavještavanja radnika, pojedini zaključci i odluke sa sjednica organa upravljanja, odluke, rješenja ili obavještenja, organa rukovođenja i stručnih organa škole, mogu se javno oglašavati na oglasnoj tabli škole, o čemu ti organi vode računa.

## XXVI SINDIKAT ŠKOLE

**Član 183.**

*(Sindikat škole)*

(1)U školi se omogućava djelovanje sindikata škole.

(2)Sindikat škole djeluje u skladu sa sindikalnim pravilima.

(3)Odnosi između sindikata škole i poslodavca, direktora škole reguliraju se Kolektivnim ugovorom.

(3)Sindikat škole ne može vršiti kolektivni pritisak na direktora za unapređivanje ekonomskih i socijalnih prava i interesa ( bolji uvjeti rada, veće plaće i sl.) .

## XXVII. POSTUPAK IZMJENA I DOPUNA PRAVILA

**Član 184.**

*(Izmjenje i dopune Pravila)*

Izmjena i dopuna ovih Pravila vrše se na način i postupak predviđen za njihovo donošenje.

## XXVIII. PRELAZNE I ZAVŠNE ODREDBE

**Član 185.**

*(Usklađivanje organizacije i općih akata škole sa Pravilima)*

Škola je dužna uskladiti svoju organizaciju i opća akta sa odredbama ovih pravila u roku od tri mjeseca od dana stupanja na snagu ovih pravila.

**Član 186.**

*(Prestanak važenja ranijih Pravila)*

Stupanjem na snagu ovog prečišćenog i usklađenog teksta Pravila, prestaju da važe Pravila osnovne škole JU OŠ “ Podlugovi“ Podlugovi, broj: **03-140-2/05** od 04.04.2005**.**godine.

**Član 187.**

*(Stupanje na snagu)*

Ova Pravila stupaju na snagu osam dana od dana dobijanja saglasnosti Ministarstva za obrazovanje, nauku i mlade Kantona Sarajevo.

**Broj:** **03-1056/16**  Predsjednik Školskog odbora

**Podlugovi,26.02.2016.**

 \_\_\_\_\_\_\_\_\_\_\_\_\_\_\_\_\_\_\_

 Matoruga Nedim